Koepka kvartar enn á ný yfir hægum leik Brooks Koepka hefur aldrei verið hræddur við það að segja sína skoðun á hlutunum , þá sérstaklega þegar kemur að leikhraða í golfi . Hann hefur meðal annars sagt að hann hafi vísvitandi spilað hægt til þess að fá dómara til að tímamæla hollið því þá fyrst spili menn á góðum hraða . Koepka lék með J.B. Holmes í dag og er Holmes þekktur fyrir að vera einn hægasti spilarinn á mótaröðinni . Holmes átti vægast sagt slæman dag og tók það því sinn tíma að spila og var Koepka orðinn frekar pirraður . Á 12. flötunni sást svo til Koepka þar sem hann benti á „ ímyndaða “ úrið á úlnliðnum sínum og horfði á dómarann sem fylgdi hollinu . Eftir hringinn tjáði Koepka sig svo um málið og ljóst að hann er búinn að fá sig full saddan af hægum leik . „ Þegar það er komið að þér að slá og hanskinn er ekki kominn á , þá ferðu að hugsa um þetta . Þar liggur vandamálið . Það er ekki að hann spili hægt . Hann gerir bara ekki neitt fyrr en hann á að gera . Það er það sem er svo pirrandi . En hann er ekkert eini sem er svona . “